- Simona Halep a fost convocată de Horia Tecău în echipa de Billie Jean King Cup a României
- Totul pentru participarea la Jocurile Olimpice de la Paris
Simona Halep a fost convocată de Horia Tecău în echipa de Billie Jean King Cup a României. "Simo" va îndeplini unul dintre criteriile esenţiale pentru participarea la Jocurile Olimpice de la Paris.
România se va duela, în perioada 12-14 aprilie, cu Ucraina, în play-off-ul pentru turneul final din Billie Jean King Cup.
Simona Halep, convocată de Horia Tecău în echipa de Billie Jean King Cup a României
Duelul dintre România şi Ucraina se va disputa pe zgură, la Amelia Island, în Statele Unite ale Americii. Din echipa României mai fac parte Ana Bogdan, Jaqueline Cristian şi Anca Alexia Todoni, după cum anunţă site-ul oficial Billie Jean King Cup.
Simona Halep s-a întâlnit cu Horia Tecău în urmă cu o zi, la un antrenament de la Miami. Căpitanul nejucător al echipei de Billie Jean King Cup a României se află în staff-ul Anei Bogdan, încă de luna trecută.
Din echipa Ucrainei fac parte Elina Svitolina, Lesia Tsurenko, Lyudmyla Kichenok şi Nadiia Kickenok, căpitan nejucător fiind Mikhail Filima.
Simona Halep se pregăteşte intens pentru revenirea pe teren, după ce a câştigat procesul de dopaj. Românca a primit un wild card şi va participa la turneul de la Miami, bifând astfel primul meci după o pauză de un an şi jumătate.
Pentru a participa la Jocurile Olimpice, Simona Halep avea nevoie de o prezenţă în echipa de Billie Jean King Cup. De asemenea, un alt criteriu pentru ca fostul lider WTA să meargă la Paris, este clasamentul. Românca va reveni în clasamentul WTA, după participarea la turneul de la Miami, simpla prezenţă pe tabloul principal oferindu-i zece puncte.
Preşedintele Federaţiei Române de Tenis, anunţ surpriză despre Simona Halep
Preşedintele Federaţiei Române de Tenis a făcut un anunţ surpriză despre Simona Halep. George Cosac nu exclude varianta ca Horia Tecău să o antreneze în viitor pe Halep.
Cosac a precizat că Simona Halep urmează să se consulte cu căpitanul nejucător al echipei de Fed Cup a României în privinţa calendarului. George Cosac e de părere că Tecău ar fi cel mai bun antrenor pentru Simona Halep.
"Simona va vorbi cu Horia. Se vor întâlni în America și vor stabili calendarul competițional. El e antrenorul coordonator al lotului olimpic și al echipei naționale de fete. Ei împreună stabilesc ce și cum. Nouă ne revine sarcina să facem demersul pentru derogări.
(n.r.: E Horia Tecău antrenorul potrivit și pentru Simona Halep?) Pentru fete, Horia Tecău e cel mai potrivit. Mai ales că oarecum au fost colegi de generație, a crescut împreună cu Simona la Constanța, e un pic mai mare ca ele, are experiență. Da, cred că e cel mai potrivit pentru toate. Nu-l poate lua nimeni peste picior că a venit el să le dea sfaturi. Pentru că există și tendința asta. Dar cu Horia, nici Simona nu-și permitea ce-și permitea cu ceilalți. Horia impune respect, e și el câștigător de Grand Slam, plus prestanța lui, atitudinea lui, caracterul lui. E și tânăr și frumos. Și chimist…", a declarat preşedintele Federaţiei Române de Tenis, George Cosac, pentru cancan.ro.